‘No vac’ Djokovic wel by Australiese OpeNovak Djokovic hou die beker van die Australiese Ope in Melbourne vas. (Foto: Patrick HAMILTON / AFP) Die wêreld se beste tennisspeler Novak Djokovic, sal nie hoef te bewys dat hy die Covid-19-inenting ontvang het voordat hy aan die Australiese Ope mag deelneem nie. Die Serwiër het op Instagram aangedui dat hy Dinsdag na Melbourne vertrek om aan die Ope deel te neem en dat hy medies vrygeskeld is daarvan om ŉ Covid-19 inenting te kry. Die organiseerders van die tennistoernooi dring daarop aan dat alle deelnemers vooraf teen Covid-19 ingeënt moet wees, of op grond van mediese redes hiervan vrygeskeld is. “Djokovic het vir mediese kwytgeskelding aansoek gedoen. Ná afloop van ŉ streng keuringsproses deur twee onafhanklike panele, is dit aan hom toegestaan,” het Tennis Australië in ŉ verklaring gesê. Djokovic het tot dusver hardnekkig geweier om bekend te maak of hy reeds die Covid-19-inenting ontvang het of nie. Hy het wel in April 2020 aangedui dat hy nie ten gunste van verpligte inenting in die algemeen is nie. “Ek sal nie daarvan hou indien iemand my sou dwing om ingeënt te word sodat ek kan reis nie. Indien dit wel verpligtend word, sal ek ŉ besluit moet neem.” Daar was dus sprake dat die wêreld se no. 1-tennisspeler nie aan die Australiese Ope sou deelneem nie. Craig Tiley, hoof van die toernooi, het verlede week reeds bevestig dat verskeie spelers reeds mediese kwytskelding toegestaan is. “Die redes waarom spelers kwytgeskeld word, word nie bekend gemaak nie en die paneel oorweeg die aansoeke op ŉ anonieme basis.”